b'\n_START_ARTICLE_\nKalnin\xc4\x97 guoba\n_START_SECTION_\nPaplitimas ir augimviet\xc4\x97s\n_START_PARAGRAPH_\nJos nat\xc5\xabralus paplitimo arealas labai platus\xc2\xa0\xe2\x80\x93 paplitusi beveik visoje Europoje. Vakaruose jos savaiminis i\xc5\xa1plitimo arealas Airijos saloje, rytuose apie Uralo kalnus, \xc5\xa1iaur\xc4\x97je aptinkama apie vidurio Norvegij\xc4\x85 iki 67\xc2\xb0 \xc5\xa1iaur\xc4\x97s platumose, pietuose iki Graikijos Peloponeso pusiasalio ir aptinkama Irane. Auga iki 1500\xc2\xa0m auk\xc5\xa1\xc4\x8dio altitud\xc4\x97se. Kalnin\xc4\x97 guoba s\xc4\x97kmingai aklimatizuota piet\xc5\xb3 Grenlandijoje apie Narsarsuaq gyvenviet\xc4\x99. Skandinavijoje sudaro i\xc5\xa1tisus guobynus.\n_START_SECTION_\nPaplitimas ir augimviet\xc4\x97s Lietuvoje\n_START_PARAGRAPH_\nTai vietin\xc4\x97, savaime auganti Lietuvos med\xc5\xbei\xc5\xb3 r\xc5\xab\xc5\xa1is. Lietuvoje kalnin\xc4\x97 guoba n\xc4\x97ra labai da\xc5\xbenai paplitusi. XIX a. 6 de\xc5\xa1imtmetyje Lietuvoje guobynus apnaikino grybin\xc4\x97 liga\xc2\xa0\xe2\x80\x93 guob\xc5\xb3 maras. Jos auga pavieniui paupiuose, pami\xc5\xa1k\xc4\x97se, prie sodyb\xc5\xb3 ir lapuo\xc4\x8di\xc5\xb3 mi\xc5\xa1kuose. Ten kur auga visos trys guob\xc5\xb3 genties med\xc5\xbei\xc5\xb3 r\xc5\xab\xc5\xa1ys (kalnin\xc4\x97 guoba, paprastoji vink\xc5\xa1na, paprastasis skirpstas), da\xc5\xbenai pasitaiko tarp j\xc5\xb3 hibrid\xc5\xb3. Reiklus dirvo\xc5\xbeemiui\xc2\xa0\xe2\x80\x93 m\xc4\x97gsta augti nuo silpnai r\xc5\xabg\xc5\xa1taus iki kalkingo dirvo\xc5\xbeemio, derlinguose, puriuose priesm\xc4\x97liuose ir priemoliuose. Vidutini\xc5\xa1kai reiklus dirvo\xc5\xbeemio dr\xc4\x97gmei ir auk\xc5\xa1tam oro dr\xc4\x97gnumui. Nepaken\xc4\x8dia labai sausos \xc5\xbeem\xc4\x97s.\n_START_SECTION_\nMatmenys\n_START_PARAGRAPH_\nTai greitai augantis, vidutinio auk\xc5\xa1\xc4\x8dio medis. U\xc5\xbeauga beveik iki 40\xc2\xa0m auk\xc5\xa1\xc4\x8dio ir iki 2\xc2\xa0m skersmens kamienu._NEWLINE__NEWLINE_Auk\xc5\xa1\xc4\x8diausia kalnin\xc4\x97 guoba auga Lenkijos Belove\xc5\xbeo girioje, jos auk\xc5\xa1tis 38,40\xc2\xa0m (pagal sausio 2011 met\xc5\xb3 duomenis, Tomasz Niechoda) ir kamieno apimtis 3,85\xc2\xa0m matuojant 1,30\xc2\xa0m auk\xc5\xa1tyje._NEWLINE__NEWLINE_Did\xc5\xbeiausios apimties kuri yra 4,67\xc2\xa0m (pagal Martin Miklanek, 2012 metai), \xc5\xbeinoma ir u\xc5\xberegistruota auga \xc5\xa1iaur\xc4\x97s Slovakijos Rajecke Teplice miestelyje.\n_START_SECTION_\nAm\xc5\xbeius\n_START_PARAGRAPH_\nGyvena iki 200\xe2\x80\x93300 met\xc5\xb3, nors yra Europoje pavieni\xc5\xb3 med\xc5\xbei\xc5\xb3 sulaukusi\xc5\xb3 apie 400 met\xc5\xb3 am\xc5\xbeiaus.\n_START_SECTION_\nPo\xc5\xbeymiai\n_START_PARAGRAPH_\nLaja tanki. \xc5\xa0akos tamsiai rusvos, stambios, augan\xc4\x8dios auk\xc5\xa1tyn. Jos \xc5\xbeiev\xc4\x97 tamsiai ruda ir gilokai suei\xc5\xbe\xc4\x97jusi. Jauni \xc5\xabgliai tamsiai rudi, stori, tankiai plaukuoti. Pumpurai k\xc5\xabgi\xc5\xa1ki arba kiau\xc5\xa1ini\xc5\xa1ki 7\xe2\x80\x939\xc2\xa0mm ilgio, juosvai rudi, smail\xc5\xabs, plaukuoti, prisitvirtin\xc4\x99 \xc4\xafstri\xc5\xbeai \xc5\xa1akel\xc4\x97s ir nuo jos atspur\xc4\x99. Pumpur\xc5\xb3 \xc5\xbevyneliai vienodai tamsiai rudi, apaug\xc4\x99 r\xc5\xabdi\xc5\xa1kais plaukeliais. Lapai stamb\xc5\xabs, atvirk\xc5\xa1\xc4\x8diai kiau\xc5\xa1ini\xc5\xa1ki arba pla\xc4\x8diai oval\xc5\xabs, tamsiai \xc5\xbeali, apaug\xc4\x99 \xc5\xa1iurk\xc5\xa1\xc4\x8diais plaukeliais 6\xe2\x80\x9317\xc2\xa0cm ilgio ir 3\xe2\x80\x9312\xc2\xa0cm plo\xc4\x8dio. Lapas gale staiga nusmail\xc4\x97j\xc4\x99s, o jo kra\xc5\xa1tai dvigubai stambiai pj\xc5\xabkli\xc5\xa1ki, pamatas beveik simetri\xc5\xa1kas. Abiejose lap\xc5\xb3 pus\xc4\x97se \xc5\xa1akojasi daugiau kaip po dvi \xc5\xa1onines gyslas. Ruden\xc4\xaf lapai pagelsta. Lapkotis trumpas, tvirtas, storas ir plaukuotas iki 0,5\xc2\xa0cm ilgio. \xc5\xbdiedai pavieniai kuok\xc5\xa1tuose su trumpais apie 1\xc2\xa0cm koteliais. Augdama atviroje vietoje pradeda der\xc4\x97ti apie 15\xc2\xa0m am\xc5\xbeiaus ir dera beveik kasmet. Sparnavaisis ovalus arba atvirk\xc5\xa1\xc4\x8diai kiau\xc5\xa1ini\xc5\xa1kas 2-2,5\xc2\xa0cm ilgio ir 1,5-2\xc2\xa0cm plo\xc4\x8dio, \xc5\xa1viesiai gelsvai rudas, neplaukuotas. Vaisius\xc2\xa0\xe2\x80\x93 rie\xc5\xa1ut\xc4\x97lis sparnavaisio centre.\n_START_SECTION_\n\xc5\xbdyd\xc4\x97jimas\n_START_PARAGRAPH_\nPradeda \xc5\xbeyd\xc4\x97ti nuo 20\xe2\x80\x9330 met\xc5\xb3. \xc5\xbdydi prie\xc5\xa1 skleid\xc5\xbeiantis lapams, baland\xc5\xbeio pabaigoje\xc2\xa0\xe2\x80\x93 gegu\xc5\xbe\xc4\x97s prad\xc5\xbeioje.\n_START_SECTION_\nSavyb\xc4\x97s\n_START_PARAGRAPH_\nKalnin\xc4\x97 guoba pakankamai atspari \xc5\xa1al\xc4\x8diui, puikiai atlaiko iki -30\xc2\xa0\xc2\xb0C \xc5\xa1al\xc4\x8dius, paken\xc4\x8dia unksm\xc4\x99. Nebijo karpymo, vidutini\xc5\xa1kai atspari u\xc5\xbeter\xc5\xa1tam miest\xc5\xb3 orui, bet nuken\xc4\x8dia nuo guob\xc5\xb3 maro, ypa\xc4\x8d pakeli\xc5\xb3 mi\xc5\xa1kuose ir priemies\xc4\x8di\xc5\xb3 zonose, tad pla\xc4\x8diai jas auginti nepatartina.\n_START_SECTION_\nPanaudojimas\n_START_PARAGRAPH_\nMediena tvirta, tad i\xc5\xa1 guob\xc5\xb3 medienos seniau buvo gaminti net ve\xc5\xbeim\xc5\xb3 ratai. Auginama parkuose, prie sodyb\xc5\xb3.\n_START_SECTION_\nPavadinimas\n_START_PARAGRAPH_\nMokslinio, lotyn\xc5\xb3 kalba r\xc5\xab\xc5\xa1ies pavadinimo autorius William Hudson, gyven\xc4\x99s 1730\xe2\x80\x931793 metais.'